### NN 21/2025 (7.2.2025.), Odluka o osnivanju Međuresornog povjerenstva za zaštitu djece bez pratnje

VLADA REPUBLIKE HRVATSKE

186

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 6. veljače 2025. donijela

ODLUKU

O OSNIVANJU MEĐURESORNOG POVJERENSTVA ZA ZAŠTITU DJECE BEZ PRATNJE

I.

Osniva se Međuresorno povjerenstvo za zaštitu djece bez pratnje (u daljnjem tekstu: Međuresorno povjerenstvo) s ciljem unaprjeđenja međuresorne suradnje nadležnih tijela i drugih dionika uključenih u zaštitu djece bez pratnje.

Međuresorno povjerenstvo raspravlja o aktualnom stanju djece bez pratnje na području Republike Hrvatske i donosi zaključke o unaprjeđenju suradnje i zaštiti djece bez pratnje.

II.

Međuresorno povjerenstvo čine:

– predstavnik ministarstva nadležnog za poslove socijalne skrbi, predsjednik Međuresornog povjerenstva

– tri predstavnika ministarstva nadležnog za poslove socijalne skrbi, od kojih je jedan zamjenik predsjednika, jedan tajnik i jedan član Međuresornog povjerenstva

– predstavnik ministarstva nadležnog za zdravstvo

– tri predstavnika ministarstva nadležnog za unutarnje poslove

– predstavnik ministarstva nadležnog za obrazovanje

– predstavnik Ureda za ljudska prava i prava nacionalnih manjina

– dva predstavnika međunarodnih organizacija koje se bave zaštitom prava djece, odnosno pravima izbjeglica

– četiri predstavnika ustanova socijalne skrbi na području zaštite prava djece

– tri predstavnika udruga koja se bave zaštitom prava djece.

Svaki član Međuresornog povjerenstva ima svoga zamjenika.

Vlada Republike Hrvatske imenuje, na razdoblje od tri godine, predsjednika, zamjenika predsjednika, tajnika, članove i zamjenike članova.

III.

Članovi Međuresornog povjerenstva i njihovi zamjenici imenuju se na prijedlog ministarstva nadležnog za poslove socijalne skrbi kojem čelnici tijela i institucija iz točke II. stavka 1. ove Odluke dostavljaju prijedloge za članove i zamjenike članova Međuresornog povjerenstva radi upućivanja u proceduru imenovanja.

Predstavnici udruga biraju se na temelju javnog poziva putem Savjeta za razvoj civilnoga društva, zahtjevom ministarstva nadležnog za poslove socijalne skrbi upućenog Uredu za udruge.

IV.

Stručne, administrativne i tehničke poslove potrebne za rad Međuresornog povjerenstva obavlja ministarstvo nadležno za poslove socijalne skrbi.

V.

Međuresorno povjerenstvo se sastaje najmanje dvaput godišnje i po potrebi češće, na prijedlog predsjednika Međuresornog povjerenstva. Održavanje sjednice Međuresornog povjerenstva može predložiti i član Međuresornog povjerenstva.

Sjednice Međuresornog povjerenstva saziva i vodi predsjednik Međuresornog povjerenstva, a u slučaju njegove spriječenosti sjednice saziva i vodi njegov zamjenik.

Predsjednik Međuresornog povjerenstva može pozvati i druge predstavnike tijela javne vlasti, strukovnih organizacija, predstavnike trgovačkih društava u vlasništvu države ili predstavnike nevladinih organizacija.

Članovi Međuresornog povjerenstva nemaju pravo na novčanu naknadu za rad u Međuresornom povjerenstvu.

VI.

Sjednicama Međuresornog povjerenstva prisustvuju svi članovi, a u slučaju spriječenosti pojedinog člana obvezno je prisustvovanje njegovog zamjenika. O sjednicama Međuresornog povjerenstva sastavlja se zapisnik.

VII.

Danom stupanja na snagu ove Odluke, prestaje važiti Odluka o osnivanju Međuresornog povjerenstva za zaštitu djece bez pratnje, klasa: 022-03/21-04/343, urbroj: 50301-04/04-22-5, od 5. siječnja 2022.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/19

Urbroj: 50301-04/32-25-2

Zagreb, 6. veljače 2025.

Predsjednik
 mr. sc. Andrej Plenković, v. r.